brølaper
Store norske leksikon,Biologi,Dyreriket,Ryggstrengdyr,Virveldyr,Pattedyr,Primater,Ekte aper,Vestaper,Atelidae
Brølaper er en primatslekt bestående av fjorten arter. Den omfatter noen av de største apene innen overfamilien bredneseaper eller vestaper, Ceboidea.
Brølaper har en undersetsig, kraftig kropp, er 65–80 centimeter lange og har en like lang, muskuløs gripehale med naken spiss. Halen er et følsomt gripe- og klamreredskap. Hodet er middelstort med fremstående snute. Hunnen føder bare én unge om gangen. Brølaper er langsomme og fredsommelige dyr, som sjelden forlater trærne. De lever av planter, egg og fugleunger. Brølaper trives dårlig i fangenskap. Deres kraftige stemme står i forbindelse med en trommeformet utvidelse av tungebenets midtstykke, som er forbundet med strupehodet og tjener som resonanskasse. Under de beryktede «brølekonsertene», som oftest finner sted om morgenen og kvelden, sitter den eldste hannen øverst i treet. Hannen innleder med noen korte toner, som etter hvert øker til et brøl, som kan høres på flere kilometers avstand. Så faller de andre i flokken inn, og det hele blir til et øredøvende kor.Brølaper er alminnelige i Sør- og Mellom-Amerikas regnskoger. De har tradisjonelt vært jaktet på av urfolk for skinnets og kjøttet skyld.Rødbrølapen, Alouatta seniculus, er omtrent 80 centimeter lang og rødbrun med blåsvart ansikt. Den er alminnelig i Brasil, Guyana og Colombia. Svartbrølapen, Alouatta niger, er omtrent 65 centimeter lang, glinsende svart og lever i det sørlige Brasil, Paraguay, østlige Bolivia og nordlige Argentina. Les mer i Store norske leksikon primater ekte aper